CELEX: 32021D1851
Language: ro
Date: 2021-10-15 00:00:00
Title: Decizia (UE) 2021/1851 a Consiliului din 15 octombrie 2021 privind poziția care urmează să fie adoptată în numele Uniunii Europene în cadrul Consiliului Internațional al Zahărului în ceea ce privește modificările Acordului internațional din 1992 privind zahărul și calendarul punerii lor în aplicare

22.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 374/49
               
            
         DECIZIA (UE) 2021/1851 A CONSILIULUI
         din 15 octombrie 2021
         privind poziția care urmează să fie adoptată în numele Uniunii Europene în cadrul Consiliului Internațional al Zahărului în ceea ce privește modificările Acordului internațional din 1992 privind zahărul și calendarul punerii lor în aplicare
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Prin Decizia 92/580/CEE a Consiliului (1), Uniunea a devenit parte la Acordul internațional din 1992 privind zahărul (2) (ISA) și membru al Organizației Internaționale a Zahărului (ISO).
                  
               
                     (2)
                  
                  
                     În temeiul articolului 8 din ISA, Consiliul Internațional al Zahărului (ISC) îndeplinește sau coordonează îndeplinirea tuturor funcțiilor necesare pentru aplicarea dispozițiilor ISA. În temeiul articolului 13 din ISA, toate deciziile ISC se iau prin consens, în principiu. În absența unui consens, deciziile se iau prin vot cu majoritate simplă, cu excepția cazului în care ISA prevede un vot special.
                  
               
                     (3)
                  
                  
                     În temeiul articolului 25 din ISA, membrii ISO dețin în total 2 000 de voturi. Fiecare membru al ISO deține un anumit număr de voturi care este ajustat anual în funcție de criterii stabilite la articolul respectiv.
                  
               
                     (4)
                  
                  
                     Cu toate acestea, distribuția voturilor între membrii ISO, conform căreia sunt stabilite de asemenea contribuțiile financiare ale membrilor respectivi la ISO, nu mai reflectă realitățile de pe piața mondială a zahărului.
                  
               
                     (5)
                  
                  
                     În cadrul normelor ISA privind contribuțiile financiare la ISO, ponderea Uniunii la contribuția financiară a rămas neschimbată din 1992, deși piața mondială a zahărului și în special poziția relativă a Uniunii pe această piață s-a modificat în mod substanțial de atunci. Prin urmare, Uniunea și-a asumat în ultimii ani o parte disproporționat de mare din costurile bugetare și din responsabilități în cadrul ISO.
                  
               
                     (6)
                  
                  
                     Prin Decizia (UE) 2017/2242 a Consiliului (3), Comisia a fost autorizată de Consiliu să înceapă negocieri cu celelalte părți la ISA, în cadrul ISC, în vederea modernizării ISA, în special în ceea ce privește discrepanțele dintre numărul voturilor și contribuțiile financiare ale membrilor ISO, pe de o parte, și poziția lor relativă pe piața mondială a zahărului, pe de altă parte.
                  
               
                     (7)
                  
                  
                     Pe baza autorizației acordate prin Decizia (UE) 2017/2242, Comisia a început negocieri cu țările membre ale ISO și a prezentat propuneri concrete de modificare a articolului 25 din ISA, care reglementează adoptarea bugetului administrativ și contribuțiile membrilor. La cea de a 55-a sesiune din 19 iulie 2019, ISC a decis să înceapă negocierile pentru o revizuire parțială a ISA înainte de următoarea sa reuniune din noiembrie 2019, sub coordonarea Conferinței Organizației Națiunilor Unite pentru Comerț și Dezvoltare.
                  
               
                     (8)
                  
                  
                     În urma solicitărilor mai multor membri ISO, ISC a decis că, pe lângă modificarea articolului 25 din ISA, alte părți ale ISA vor face obiectul unor negocieri, în special obiectivele stabilite la articolul 1 din ISA, prioritățile de lucru ale ISO în temeiul articolelor 32, 33 și 34 din ISA și normele privind numirea directorului executiv prevăzute la articolul 23 din ISA.
                  
               
                     (9)
                  
                  
                     Întrucât autorizația acordată prin Decizia (UE) 2017/2242 a expirat la 31 decembrie 2019 și având în vederea necesitatea continuării negocierilor, o nouă autorizație a fost acordată de către Consiliu prin Decizia (UE) 2019/2136 a Consiliului (4).
                  
               
                     (10)
                  
                  
                     Formularea modificărilor ISA a fost convenită de ISC în cadrul celei de a 57-a sesiuni din noiembrie 2020 și în cadrul celei de a 58-a sesiuni din iunie 2021.
                  
               
                     (11)
                  
                  
                     Orice modificări convenite în cadrul negocierilor urmează să fie adoptate în conformitate cu procedura prevăzută la articolul 44 din ISA. În temeiul articolului respectiv, ISC poate, prin vot special, să recomande membrilor ISO o modificare a ISA. În calitatea sa de membru al ISC, în conformitate cu articolul 7 din ISA, Uniunea este în măsură să participe la votul special respectiv care vizează lansarea procedurii de modificare a cadrului instituțional al ISA.
                  
               
                     (12)
                  
                  
                     În conformitate cu calendarul de punere în aplicare a revizuirii parțiale a ISA, votul special în conformitate cu articolul 44 din ISA, privind recomandarea către membri de modificare a ISA, va avea loc în cadrul celei de a 59-a sesiuni a ISC, planificată pentru noiembrie 2021.
                  
               
                     (13)
                  
                  
                     Este oportun să se stabilească poziția care urmează să fie adoptată în numele Uniunii în cadrul ISC, la cea de a 59-a sesiune a sa, în ce privește modificările ISA. Poziția respectivă ar trebui să reflecte faptul că modificarea respectivă a ISA pe baza rezultatului negocierilor pentru revizuirea parțială a acestuia este în interesul Uniunii.
                  
               
                     (14)
                  
                  
                     Mai mult, este oportun să se stabilească poziția care urmează să fie adoptată în numele Uniunii în cadrul ISC, la cea de a 59-a sesiune a sa, cu privire la calendarul de punere în aplicare a modificărilor ISA. Poziția respectivă ar trebui să reflecte faptul că intrarea în vigoare a modificărilor ISA cel târziu la 1 ianuarie 2024 este în interesul Uniunii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Consiliului Internațional al Zahărului (ISC) la cea de a 59-a sesiune a sa, în ceea ce privește modificările Acordului internațional din 1992 privind zahărul (ISA) și calendarul punerii lor în aplicare, este aceea de a vota în favoarea:
            
                        (a)
                     
                     
                        recomandării adresate membrilor Organizației Internaționale a Zahărului de a modifica ISA pentru a reflecta rezultatul negocierilor pentru revizuirea parțială a ISA în ceea ce privește articolele 1, 23, 25, 32, 33 și 34 din respectivul acord;
                     
                  
                        (b)
                     
                     
                        aprobării calendarului, astfel cum s-a convenit în cadrul celei de a 58-a sesiuni a ISC din iunie 2021, de stabilire a termenelor pentru diferitele etape ale procedurii prevăzute la articolul 44 din ISA;
                     
                  
                        (c)
                     
                     
                        punerii în aplicare a modificărilor menționate la litera (a) în conformitate cu calendarul menționat la litera (b), asigurându-se astfel intrarea în vigoare a modificărilor respective cel târziu la 1 ianuarie 2024.
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 15 octombrie 2021.
            
               
                  Pentru Consiliu
               
               
                  Președintele
               
               J. CIGLER KRALJ
            
         
         
            (1)  Decizia 92/580/CEE a Consiliului din 13 noiembrie 1992 privind semnarea și încheierea Acordului internațional din 1992 privind zahărul (JO L 379, 23.12.1992, p. 15).
         
            (2)  Acordul internațional din 1992 privind zahărul (JO L 379, 23.12.1992, p. 16).
         
            (3)  Decizia (UE) 2017/2242 a Consiliului din 30 noiembrie 2017 de autorizare a începerii negocierilor în vederea modificării Acordului internațional din 1992 privind zahărul (JO L 322, 7.12.2017, p. 29).
         
            (4)  Decizia (UE) 2019/2136 a Consiliului din 5 decembrie 2019 de autorizare a începerii negocierilor în vederea modificării Acordului internațional din 1992 privind zahărul (JO L 324, 13.12.2019, p. 3).